জ্বললেন রোনালদো, জ্বলল রিয়াল। কার্ডিফের গ্যালারিভর্তি সমর্থকদের উল্লাসে ভাসিয়ে চ্যাম্পিয়নস লিগের মুকুটে চুমু খেল স্প্যানিশ জায়ান্ট রিয়াল মাদ্রিদ। প্রতিপক্ষ জুভেন্টাসকে রীতিমত ডুবিয়ে জয়োল্লাস করলেন বেল-বেনজেমারা। ১৯৯২-৯৩ মৌসুম থেকে চ্যাম্পিয়নস লিগ নামকরণ করার পরের দুই যুগে কোনো দলই পর পর দুইবার এ ট্রফি জিততে পারেনি। সেই অসম্ভবকে সম্ভব করেছে জিনেদিন জিদানের ছাত্ররা। পাশাপাশি গেল ৫৮ বছরে আটবার চ্যাম্পিয়নস লিগের শিরোপা উঁচিয়ে ধরল রিয়াল।